Ռուսական մամուլը գրում է, որ Փաշինյանն այսօր ունի հասարակության առնվազն 80 տոկոսի աջակցությունը և գրեթե բացառում է այնպիսի սցենարը, որ Փաշինյանի դե յուրե հրաժարականը վերածվի դե ֆակտո հրաժարականի։ «Կոմերսանտն» իր ավանդույթի համաձայն հերթական հոդվածն է նվիրել ներհայաստանյան իրադարձություններին՝ «Փաշինյանը հեռացավ լրացուցիչ ուժեր գտնելու համար, Մոսկվան դժգոհ է» վերնագրով: Ընդ որում՝ Մոսկվան տվյալ դեպքում Պետդումայի ԱՊՀ և եվրասիական ինտեգրման հարցերով հանձնաժողովի ղեկավարի տեղակալ Կոնստանտին Զատուլինն է, ով ասել է, որ ընտրությունների շուրջ այս անվերջ վազվզոցը հետին պլան է մղել այն հարցերը, որ բնակչության դժգոհության պատճառ էին դարձել։ Խոսքը տնտեսության զարգացման և ներդրումների մասին է։ Զատուլինը հույս է հայտնել, որ ընտրություններից հետո Հայաստանի իշխանությունները կսկսեն զբաղվել տնտեսական հարցերով։